หนึ่งตัวอย่าง ของดอง ชายแดนใต้ กับ ตร.อภิสิทธิ์ถือตั๋วนักการเมือง
สัมภาษณ์หนึ่งในตัวอย่างนายตำรวจชายแดนใต้ที่ขอย้ายออกจากพื้นที่แต่ไม่ได้ กลายเป็น ของดองพร้อมแฉจุดเปลี่ยนสำคัญจากนายตำรวจถือตั๋วนักการเมืองที่ทำให้ จ่าเพียร พ.ต.อ.สมเพียร เอกสมญา หลุดโผเรื่องราวของ จ่าเพียร หรือ พ.ต.อ.สมเพียร เอกสมญา ผู้กำกับสถานีตำรวจภูธร(สภ.) บันนังสตา จังหวัดยะลาสะท้อนถึงความเน่าเฟะในวงการตำรวจไทยอย่างดี โดยเฉพาะจากการแทรกและการเป็นเบี้ยล่างให้กับนักการเมืองโดยเมื่อการโยกย้ายตำแหน่งไม่เป็นไปตามโผ เนื่องจากถูกนายตำรวจที่ถือตั๋วนักการเมืองมาชิงเอาตำแหน่งจนทำให้บัญชีการโยกย้ายรวนกันไปทั้งขบวน ส่งผลให้นายตำรวจส่วนหนึ่งต้องถูกดองไว้ให้อยู่ในตำแหน่งเดิมอย่างกรณีที่เกิดขึ้นกับจ่าเพียร ที่วันนี้กลายเป็น ตำนานนักรบ นักสู้แห่งเทือกเขาบูโด ไปแล้วอีกตัวอย่างหนึ่งที่กลายเป็นของดองในชายแดนใต้ คือกรณีที่เกิดขึ้นกับ พ.ต.ท.นัฐกร ทองแสนยศ สารวัตรสืบสวนสอบสวน(สว.สส.) สภ.กาบัง อำเภอกาบัง จังหวัดยะลา ช่วยราชการกองบัญชาการสืบสวนสอบสวน ศูนย์ปฏิบัติการตำรวจชายแดนภาคใต้ (ศชต.) ทำหน้าที่หัวหน้าศูนย์ป้องกันและปราบปรามโจรกรรมรถ (ศป.จร.) ที่เจ้าตัวยืนยันว่า ได้ขอสับเปลี่ยนตำแหน่งกับนายตำรวจ สภ.เกาะลันตา จังหวัดกระบี่ ในพื้นที่รับผิดชอบของตำรวจภูธรภาค 8 แล้ว แต่ไม่ได้ ทั้งที่นายตำรวจคนนั้นได้เข้ามาปฏิบัติหน้าที่ ศชต.แล้ว แต่ตนเองยังอยู่ที่เดิมพ.ต.ท.นัฐกร บอกว่า ตอนนี้ผมรู้ด้วยว่า ตำแหน่งที่ สภ.เกาะลันตายังว่างอยู่ แต่ก็ไม่รู้ด้วยเหตุผลอะไรที่ผมไม่ได้ไป อาจจะมีใครมากันตำแหน่งเอาไว้ให้คนอื่นหรือไม่ หรือทาง ศชต. ไม่ให้ผมไป ก็ไม่อาจรู้ได้ เพราะเป็นเรื่องผู้ใหญ่ โดยผมได้ยื่นเรื่องขอย้ายพร้อมกับผู้กำกับสมเพียร ซึ่งตอนนั้นผู้กำกับสมเพียรได้ยื่นเรื่องขอย้ายเป็นครั้งที่สองแล้ว เมื่อช่วงเดือนธันวาคม 2552เมื่อเป็นเช่นนั้น ผมจึงได้ไปยื่นหนังสือถึงสำนักเลขาธิการนายกรัฐมนตรี กับสำนักงานตำรวจแห่งชาติด้วย แต่ที่ผ่านมาผมไม่อยากอ้างว่าไม่ได้รับความเป็นธรรม แต่อยากจะรู้ว่า ที่ผมไม่ได้รับการพิจารณานั้นด้วยเหตุผลอะไร ซึ่งตอนนี้ก็ยังไม่ได้รับคำตอบพ.ต.ท.นัฐกร บอกด้วยว่า เหตุที่ขอย้ายออกจากพื้นที่ เนื่องจากต้องการดูแลลูกสาวคนเล็กอายุ 18 ปีที่ขณะนี้ป่วยเป็นโรคเนื้องอกในสมองมา 5 ปีแล้ว ต้องเดินทางไปรักษาตัวที่โรงพยาบาลรามาธิบดี ที่กรุงเทพมหานครหลายครั้ง ปกติผมพักอาศัยอยู่บ้านตำบลส้อง อำเภอเวียงสระ จังหวัดสุราษฎร์ธานี จึงขอย้ายไปที่ สภ.กาะลันตา เนื่องจากอยู่ใกล้บ้าน สามารถเดินทางไปดูแลลูกได้สะดวกกว่าปัจจุบันสภาพครอบครัวของผมมีปัญหา ภรรยาได้แยกทางกับผมไปแต่งงานใหม่แล้ว ผมมีลูกสาว 2 คน คนโตมีครอบครัวแล้ว ส่วนคนเล็กที่เป็นเนื้องอกในสมองผมต้องเป็นคนดูแล ผมจึงทำเรื่องขอย้ายออกจากพื้นที่เพื่อมาดูแลลูกสาว ทั้งที่ยังไม่อยากย้ายออก เพราะมีสวัสดิการดีและค่าตอบแทนรวมทั้งเบี้ยเสี่ยงภัยสูงผมรับราชการเป็นตำรวจตะเวนชายแดน (ตชด.) อยู่ 3 จังหวัดภาคใต้ครั้งแรกเมื่อปี 2540 ในยุคที่มีการยิงครูกันมาก หรือที่เรียกว่าใบไม้ร่วง จากนั้นย้ายไปปฏิบัติหน้าที่บริเวณชายแดนไทย – พม่า ด้านจังหวัดระนอง ต่อมาปี 2544 ไปอยู่ที่ สภ.บ้านแท่น จังหวัดชัยภูมิ จนกระทั่งหลังเกิดเหตุการณ์ปล้นปืนที่ค่ายกองพันทหารพัฒนาที่ 4 ค่ายนราธิวาสราชนครินทร์ หรือค่ายปิเหล็ง อำเภอเจาะไอร้อง จังหวัดนราธิวาส เมื่อวันที่ 4 มกราคม 2547 ได้ไม่นาน ผมอาสาเข้าไปทำงานในพื้นที่จังหวัดชายแดนภาคใต้ โดยไปอยู่ในหน่วยเฉพาะกิจของ ตชด.ก่อน 1 ปี กว่าจะมีตำแหน่งลงที่ สภ.กาบังมีอยู่ครั้งหนึ่งผมก็เคยลงสมัครสมาชิกวุฒิสภา จังหวัดชัยภูมิ เมื่อปี 2549 แต่ไม่ได้รับการเลือกตั้ง ผมเลยกลับมารับราชการเหมือนเดิม และเมื่อ พ.ศ. 2544 ผมก็เคยลงสมัครสมาชิกสภาผู้แทนราษฎรเขต 6 อำเภอบ้านแท่น จังหวัดชัยภูมิในนามพรรคประชาธิปัตย์ แต่ก็ไม่ได้รับการเลือกตั้งสภ.กาบังมีเขตต่อแดนติดกับ สภ.บันนังสตา เพราะฉะนั้นทีมทำงานของผู้กำกับสมเพียรก็จะเป็นทีมเดียวกันกับของ สภ.กาบังด้วย เช่น ผู้ใหญ่บ้านตอปา หมู่ที่ 8 ตำบลคลองทิง อำเภอกาบัง เป็นต้น วันแรกที่ทราบว่า ผู้กำกับสมเพียรเสียชีวิต รู้สึกใจหาย เพราะผู้กำกับสมเพียรไม่ใช่ทำงานเฉพาะพื้นที่อำเภอบันนังตราเท่านั้น ผมก็เคยปะทะกับกลุ่มก่อความไม่สงบด้วย แต่ประสบการณ์ไม่ถึงหนึ่งในร้อยของผู้กำกับสมเพียรหรอกเมื่อผู้กำกับสมเพียรสิ้นบุญไปแล้ว ผมยังไม่แน่ใจว่า สถานการณ์จะหนักขึ้นกว่าเดิมหรือไม่ เพราะสายการข่าวของผู้กำกับสมเพียรล้วนเป็นสายการข่าวที่เชื่อถือได้ และมีครอบคลุมอยู่ทั่ว 3 จังหวัดภาคใต้ และการที่จะให้สายการข่าวของผู้กำกับสมเพียรมาเป็นสายข่าว หรือให้ความสนิทชิดเชื้อกับคนที่จะมาอยู่ใหม่ได้หรือไม่ ก็ขึ้นอยู่กับความสามารถกรณีที่เกิดขึ้นกับผู้กำกับสมเพียรที่นอกจากไม่ได้ย้ายแล้วยังต้องมาเสียชีวิตอีก ทำให้บั่นทอนกำลังตำรวจในพื้นจังหวัดชายแดนภาคใต้ไปพอสมควร เพราะถือว่าผู้กำกับสมเพียรเป็นผู้นำที่ออกมาเรียกร้องขอความเป็นธรรม ซึ่งไม่ใช่เฉพาะตัวของผู้กำกับสมเพียรเองอย่างเดียว แต่เพื่อลูกน้อง เพื่อนๆ ข้าราชการตำรวจด้วย แต่ผมไม่อยากพูดอะไรมาก ตอนนี้ก็ทราบมาว่ามีตำรวจหลายนายได้พึ่งศาลปกครองแล้ว
สัมภาษณ์หนึ่งในตัวอย่างนายตำรวจชายแดนใต้ที่ขอย้ายออกจากพื้นที่แต่ไม่ได้ กลายเป็น ของดองพร้อมแฉจุดเปลี่ยนสำคัญจากนายตำรวจถือตั๋วนักการเมืองที่ทำให้ จ่าเพียร พ.ต.อ.สมเพียร เอกสมญา หลุดโผ 
ชายแดนใต้,ตำรวจ,สมเพียร เอกสมญา